הוועדה המיוחדת לפניות הציבור, כנסת 23, פרוטוקול מספר 21, 2020-09-22 00:00

יעקב טסלר: בוקר טוב לכולם.

יעקב טסלר: גמר חתימה טובה ושנה טובה ומבורכת.

יעקב טסלר: שנשמע רק בשורות טובות.

יעקב טסלר: אנחנו פותחים את ישיבת המעקב המיוחדת: "החשש מפני חיובי חשבון מופרזים וקריסת אנטנות שידור בעקבות שימוש גובר בשיחות טלפונים ללמידה מרחוק בתקופת הקורונה".

יעקב טסלר: כזכור, אנחנו התכנסנו פה ודנו בנושא הזה, ואנחנו נמצאים בסגר שני.

יעקב טסלר: אנחנו לא יודעים לומר כרגע עד מתי נגזר עלינו להיות בסגר.

יעקב טסלר: אפשר לקרוא לזה גזרה, כך אני רואה את זה.

יעקב טסלר: הסגר הזה ממש לא קל לאזרחי ישראל וכמובן להורים ולילדים, אבל מה לעשות – אם נוכל דרך הסגר למגר את התחלואה – דיינו.

יעקב טסלר: אבל אם זה הנכון וזה יביא את התוצאה שלה כולנו מייחלים – אני לא יודע לומר.

יעקב טסלר: מה שנשאר לנו זה רק להמתין ולראות אם הצעד הזה אכן נכון.

יעקב טסלר: אבל כשאנחנו נמצאים בתוך הסגר הזה אנחנו צריכים לתת פתרונות ולחשוב מראש איך נערכים בסבב הנוסף של הסגר ללמידה מרחוק.

יעקב טסלר: אני חייב לומר שבגל הראשון משרד התקשורת והחברות הסלולריות עשו הכול כדי לסייע.

יעקב טסלר: דיברנו בזמנו שמעבר להוזלה הניכרת לצרכנים, גם אלה שאין להם אינטרנט בבית ולא יכולים ללמוד בזום כי אין להם חיבור לדברים האלה, גם המגזר החרדי וגם הקשישים עושים שימוש בטלפון ללמידה.

יעקב טסלר: זה גורם לשתי בעיות מרכזיות: א', עלויות בעקבות השימוש הגובר בטלפונים; ודבר שני – יש ניתוקים, הרשתות קורסות ולא נותנים את התמיכה בעניין הזה.

יעקב טסלר: אני רוצה לפנות לדולי ולשמוע ממנה איך המשרד נערך בשני הדברים: גם בהוזלה שהייתה בגל הראשון, והאם מצאנו פתרון לניתוקים ולקריסות של הטלפונים.

דולי דדון איזנברג: בוקר טובל לכולם, אני אתחיל באופן כללי לספר מה היה ומה עשינו - -

יעקב טסלר: דולי, אם תוכלי להציג את עצמך לפרוטוקול.

יעקב טסלר: תודה.

דולי דדון איזנברג: אני מנהלת תחום פניות הציבור במשרד התקשורת.

דולי דדון איזנברג: אני מרכזת את כל התלונות ובעזרת כל הגורמים המקצועיים במשרד אנחנו מוצאים פתרונות וכמובן משיבים לכולם.

דולי דדון איזנברג: בסגר הקודם טיפלנו ב-220,000 מנויי נייד ונייח שקיבלו החזרים.

דולי דדון איזנברג: מדובר על כ-25 מיליון שקלים שהוחזרו לציבור.

דולי דדון איזנברג: עשינו פעולות רבות בתחום ההנדסי.

דולי דדון איזנברג: אני אפרט את זה ואעביר לגורמים מקצועיים נוספים שיוכלו לדבר על ההיערכות שלנו לקראת הסגר השני שהחל לא מזמן.

דולי דדון איזנברג: כמו שאמרתי, אנחנו פעלנו להוזלת התעריפים גם בנייח ובנייד ופעלנו גם כדי להוריד את העומס.

דולי דדון איזנברג: אחד הדברים שעשינו זה לפעול יחד עם משרד החינוך בכמה מישורים: קודם כול, לפי המלצתנו, משרד החינוך יצא לרכש של טלפונים כשרים תומכי דור 4 וולטה, וזה אפשר לתלמידים ללמוד ולא להעמיס את הסקטורים של דור 2 ו-3, שבהם הייתה בעיה בסגר הקודם.

דולי דדון איזנברג: דבר נוסף שעשינו עם משרד החינוך, לרבות החינוך העצמאי, זה לבקש שיארגנו את שעות הלימוד כך שייפרסו בכל שעות היום ולא שכולם ילמדו באותן שעות כדי לווסת את העומס; דבר נוסף, יחד עם החינוך העצמאי פעלנו לשפר את המיתוג בצד של מי שמספק את התוכן, על-פי המלצתנו.

דולי דדון איזנברג: בנוסף, כמובן, פתחנו את החסמים שהיו בצירי הגישה בין החברות.

דולי דדון איזנברג: החברות הגדילו את הטווחים שהן יכולות לספק.

דולי דדון איזנברג: אני תכף אעביר את השיחה לרוני חורי שהוא מנהל אגף פיקוח טכנולוגי שיסביר ברמה ההנדסית את כל הצעדים שעשינו מול כל הגורמים הנדרשים.

דולי דדון איזנברג: רוני, בבקשה.

רוני חורי: אני מנהל תחום פיקוח טכנולוגי במשרד התקשורת באגף פיקוח ואכיפה.

רוני חורי: מתחילת מרס ועד סוף יולי בעקבות פעילות שנעשתה במגזרים השונים בהסברה ובפרסומים נוספו כ-61.500 קווי פס רחב במדינת ישראל על גבי או על גבי סיבים אופטיים, ברשת הוט-טלקום או בקווי בזק.

רוני חורי: גם המגזר הבדואי הרחיב את תשתיות התקשורת אצלו בעקבות הפרסומים והפעילות שעשינו.

רוני חורי: לגבי מוסדות חינוך – בדקנו את הנושאים גם מול משרד החינוך וגם מול בזק.

רוני חורי: מוסדות חינוך קיבלו מענה גם ממשרד החינוך עצמו וגם ישירות מחברת בזק במחירי חשכ"ל.

רוני חורי: היום יש תוכנית למשרד החינוך לחיבור בתי ספר בקווי תשתיות פס רחב.

רוני חורי: תשתיות הפס הרחב שהוגדרו במכרז לפני עשר שנים לא תואמים את הצרכים של תקופת הקורונה.

רוני חורי: נעשו התאמות.

רוני חורי: יחד עם זה היו רשויות שלא רצו לחכות אז עשינו כך שהרשויות יוכלו לחבר את מוסדות החינוך שלהם לקווי פס רחב במחירי חשכ"ל המוזלים.

רוני חורי: רשויות שפנו אלינו בשל חוסר תשתיות – אנחנו התערבנו בנושאים שהם העלו כדי למצוא להם פתרונות.

רוני חורי: בעניין הכיסוי הסלולרי – אקדים ואומר שחלק מהבעיה בכיסוי הסלולרי היא ברשויות עצמן.

רוני חורי: הרשויות עצמן לא מאפשרות להתקין בתחומן מתקנים סלולריים אלא בחוץ, שם, not in my backyard.

רוני חורי: היום רשת סלולרית שמתוכננת להוביל מספר מסוים של שיחות בזמן נתון ומכפילים את זה בעשרות מונים, אין שום רשת סלולרית שיכולה להחזיק את התנועה הזאת שאף אחד לא תכנן אותה ואף אחד גם לא יתכנן אותה כי מדובר במשאבים עצומים.

רוני חורי: יחד עם זאת החברות נתנו פתרונות נקודתיים באזורים קשים כמו בביתר עילית ובמודיעין עילית; בבני ברק, במאה שערים ובאלעד לא כל כך.

רוני חורי: באלעד צפוי ביקור של צוות המשרד יחד עם ראש העיר כדי לאתר גגות כך שיאשר להתקין בתוך העיר מתקנים סלולריים.

רוני חורי: גם הסברתי לראש העיר שככל שיש יותר אתרים יש יותר קרינה אז הוא ביקש להבין את זה טוב יותר וקבענו פגישה באחד החצרות שם כדי לעמוד בכללי התו הסגול.

רוני חורי: ברמת בית שמש יש בעיה לא פשוטה להקים אתרים סלולריים.

רוני חורי: קיים מחסור של אתרים סלולריים בבית שמש – הצגנו את זה לראש העיר בביקור שר התקשורת והסברנו לה שזה אתגר גדול מאוד כדי להשלים את פערי הסלולר בתוך העיר ולא מחוץ לעיר.

רוני חורי: אפשר להוסיף על כך גם את פעילות המשרד בנושא דור 5 ומכרז התדרים שהושלם לא מזמן.

רוני חורי: במסגרת המכרז הזה עוד לפני דור 5 יוקמו אתרי דור 4 נוספים בתדרי 700 ובתדרי 2,600.

רוני חורי: זה צפוי לקרות בזמן הקרוב, האתרים די מוכנים.

רוני חורי: המשרד צריך להנפיק את הרישיונות כדי להפעיל את האתרים האלה, אבל צריך שגם ללקוח יהיה מכשיר תומך דור 4 כדי ליהנות מהתוספת הזאת.

רוני חורי: תודה.

יעקב טסלר: תודה, רוני.

יעקב טסלר: אני רוצה לשאול אותך על המשפט האחרון.

יעקב טסלר: אני רוצה להבין – גם דולי לפניך אמרה שנעשתה עבודה טובה מול משרד החינוך כדי לסייע.

יעקב טסלר: אבל אני לא מבין כל כך, ואני אסביר את עצמי: אנחנו מדברים על ילדים שנמצאים בבית ושלכל אחד יש מכשיר אחר, והמכשירים הם דור 2 או 3.

יעקב טסלר: אם אני מבין נכון ממך, העבודה שהשקעתם היא יותר לדור 4 ולדור 5.

יעקב טסלר: אז אם אנחנו מדברים עם משרד החינוך לגבי ילדים שעומדים לחלק להם מכשירים תומכי דור 4 ודור 5 אני מבין שיש פתרון.

יעקב טסלר: אבל אם לא – איך יש פתרון?

יעקב טסלר: וחוץ מזה למה דווקא לילדים?

יעקב טסלר: יש אלפי אנשים שאין להם המכשירים המתקדמים.

יעקב טסלר: האם מה שהשקעתם זה גם לגבי דור 2 ודור 3 או שכל ההשקעה שעשיתם ברשויות שיש בהן בעיה כמו בית"ר עילית ובית-שמש – האם מדובר רק באנטנות ובתדרים ברשתות דור 4 ודור 5?

רוני חורי: דור 5 עדיין לא יושם.

רוני חורי: המכרז הוא מכרז תדרים לדור 5 אבל הוא מכיל גם חלק של דור 4.

יעקב טסלר: מה קורה עם דור 2 ודור 3?

רוני חורי: רק רגע, אני אענה על זה.

רוני חורי: העדיפות לקבלת שירותים היא לדור 4.

רוני חורי: אז יתפנו משאבים לדור 2 ודור 3.

רוני חורי: אנשים שיש להם היום מכשירים של דור 2 ודור 3 חייבים לעבור לדור 4 בהקדם בלי קשר לקורונה, אלא בכלל.

רוני חורי: גם המשרד שוקל בטווח של עוד כמה שנים לסגור את דור 3 אז כך שהמעבר לדור 4 הוא מחויב המציאות.

יעקב טסלר: כולנו רוצים להתקדם, אבל עד שסוגרים איך נותנים מענה לאלה שעדיין מחזיקים בדור 2 ודור 3?

יעקב טסלר: אתם יודעים טוב יותר ממני כמה עשרות אלפי אנשים במדינת ישראל יש שברשותם מכשירי דור 2 ודור 3.

יעקב טסלר: לי אין פילוח כמה.

יעקב טסלר: אתם יודעים לומר את זה.

רוני חורי: החברות עשו אופטימיזציה באתרים מסוימים שניתן היה לעשות בהם אופטימיזציה כדי להכיל עוד שיחות ולאפשר קיבולת נוספת.

רוני חורי: אלה שיש להם דור 4 יפנו משאבים לאלה שאין להם דור 4.

רוני חורי: זה לגבי הסלולר.

רוני חורי: יש גם פתרונות קוויים וגם פתרונות של אינטרנט שאפשר לעשות גם בו שימוש כמו שילדים אחרים במדינת ישראל עושים בו שימוש, ואפשר גם במגזרים השונים לעשות שימוש באינטרנט בעת הזאת כדי לתת מענה ללימודים.

רוני חורי: אבל זאת בחירה של כל אחד שיחליט מה הוא עושה.

יעקב טסלר: אכן.

יעקב טסלר: אני מתייחס כרגע לאלה שבוחרים לא להשתמש באינטרנט – איך אנחנו מסייעים להם?

יעקב טסלר: אני אשאל שאלה מאוד פשוטה: האם אתה צופה כרגע שמה שהיה בגל הראשון לא הולך לקרות שוב?

יעקב טסלר: פחות ניתוקים, פחות בעיות?

יעקב טסלר: איך אתה רואה את הדברים?

רוני חורי: ההשקעה שניתנה תקטין את כמות הניתוקים, היא לא תבטל.

רוני חורי: מכיוון שביקשו מבתי הספר לפזר את השעות כך שהעומס יתפזר ועוד כל מיני דברים שנעשו ברקע יקלו על הניתוקים - -

יעקב טסלר: רוני, בלי לפגוע, חס ושלום – אנחנו כבר מיד אחרי ראש השנה – אבל בשביל הרעיון לפצל לא איינו צריכים את משרד התקשורת.

יעקב טסלר: כל אחד יכול להבין את זה לבד: כדי שלא יהיה עומס נפצל את יום הלימודים.

רוני חורי: אתה לא פוגע.

רוני חורי: זה בסדר, השכל לא נמצא רק במשרד התקשורת, הוא נמצא בכל מדינת ישראל.

רוני חורי: זה בסדר גמור שהמשרד העלה את הרעיון הזה.

יעקב טסלר: ברשותך, אני רוצה לספר לך שיש לי בת שהיא מורה באחד מבתי הספר.

יעקב טסלר: אין לך מושג, ואולי יש לך מושג, מה זה אומר שצריכים לפצל.

יעקב טסלר: למשל, אם צריך לפצל את כיתה א' שלוש פעמים ביום – היא מלמדת בשעה 10:00 בבוקר וב-14:00 בצהריים ולפעמים גם ב-16:00 אחר הצהריים.

יעקב טסלר: זה הרבה יותר קשה.

יעקב טסלר: אבל אין לנו ברירה.

יעקב טסלר: כולנו נמצאים פה במצב לא שגרתי וכל אחד תורם ומסייע.

יעקב טסלר: יחד עם זאת כל אחד מהמקום שלו אנחנו צריכים לעשות הכול להביא פתרון.

יעקב טסלר: אנחנו לא יודעים לעשות קסמים ולפתור.

יעקב טסלר: אבל ברגע שאנחנו רואים ששמים את הדעת על זה ופועלים ומנסים לפתור את הבעיה – כפי שציינת, רוני, אתה מאמין שבהשקעה שהשקעתם יחד עם החברות גם בנייחים וגם בניידים לא נמצא את עצמנו כמו שהיינו בגל הראשון.

יעקב טסלר: אני אומר לך תודה.

יעקב טסלר: אני רוצה לפנות, בבקשה - -

וליד טאהא: אפשר לשאול את רוני שאלה?

יעקב טסלר: בבקשה.

וליד טאהא: תודה רבה, היושב-ראש.

וליד טאהא: רוני, זה חבר הכנסת ווליד טאהא.

וליד טאהא: אני רוצה לשאול לגבי אנטנות סלולריות ביישובים הערביים.

וליד טאהא: אני אעיד על היישוב שאני בא ממנו שיש מקומות שאי אפשר לדבר - -

רוני חורי: איזה יישוב?

וליד טאהא: כפר קאסם, למשל.

וליד טאהא: כמעט בכל יישוב שאני מכיר יש בעיה של קליטה ותקשורת.

וליד טאהא: אני לא אדבר על התשתית של בזק כי זה נושא אחר שגם השר מכיר אותו, ודווקא הגישה שלו חיובית בכל הקשור לטיפול בבעיות תקשורת ביישובים הערביים.

וליד טאהא: אבל מתי ישימו על השולחן את הבעיה של האנטנות ופריסת האנטנות בצורה חוקית ולא מסכנת ומתחילים לפתור את הנושא?

וליד טאהא: הנושא הזה בוער בכל יישוב ערבי.

וליד טאהא: אין יישוב ערבי שאין בו בעיית קליטה.

רוני חורי: אני מאוד מודה לך על השאלה הזאת.

רוני חורי: אני רוצה להגיד לך שבתקופת הקורונה דור א' – כך אני קורא לזה, עכשיו אנחנו בדור ב' – עשיתי יחד עם חלק מהצוות במשרד והחברות סיורים בעשרה יישובים בדואים.

רוני חורי: אמר לי ראש עיריית רהט, תדע לך, היהודים האלה ממש גאונים.

רוני חורי: אמרתי לו, מה קרה?

רוני חורי: הוא אומר לי: הם המציאו קרינה בלתי מייננת גזענית שהורגת רק בדואים, שהורגת רק ערבים.

רוני חורי: את היהודים בבאר-שבע היא לא הורגת.

רוני חורי: תדע לך, אתרים שמוקמים במגזר ביישובים הערביים לא אחת חווים שרפה, חווים חבלה, טרקטורים עוקרים את ראש התורן.

רוני חורי: בואו נשים את הדברים על השולחן: אתם כמנהיגי הציבור צריכים לגלות מנהיגות ולהסביר להם.

רוני חורי: הלכנו לשם יחד עם המשרד להגנת הסביבה - -

וליד טאהא: רוני, עם כל הכבוד לך, שאלתי אותך שאלה לגבי חברה שלמה, ואתה עונה ספציפית לגבי מקום.

וליד טאהא: אני דוחה את הסגנון, לא מקובל עליי.

וליד טאהא: אל תתייג אף אחד.

וליד טאהא: אף אחד לא שורף.

וליד טאהא: תענה לי על נצרת, על כפר קאסם, על טייבה, על טירה, על הגליל.

וליד טאהא: למה הלכת לענות ספציפית ולהביא שמות?

וליד טאהא: הסגנון לא מקובל, עם כל הכבוד לך.

רוני חורי: אדוני, אני חווה את הפניות של הציבור ושל נבחרי הציבור על חוסר כיסוי, וכשאני אומר להם: חברים, תנו לי מקום להקים שם אתר אף אחד לא נותן לי מקום להקים אתר.

רוני חורי: אולי המידע שאני מעביר לא נוח לך, יכול להיות - -

וליד טאהא: לא, לא, זה נוח לי.

וליד טאהא: אתה אומר שהבעיה היא אצל ראשי הרשויות.

רוני חורי: אדוני, ברשותך, תן לי לענות.

וליד טאהא: אני רוצה לחדד.

וליד טאהא: אז הבעיה היא אצל ראשי הרשויות שלא נותנים לך מקום.

רוני חורי: לא לי, לחברות.

יעקב טסלר: תבדוק את זה עם הרשות.

וליד טאהא: קליל מאוד, אתה יודע.

רוני חורי: יש יישוב בצפון שאין בו אנטנה אחת.

רוני חורי: אתה יודע, אדוני?

רוני חורי: אתה יודע למה?

וליד טאהא: למה?

רוני חורי: טרקטור עקר את שורש התורן בשני מקומות שונים.

וליד טאהא: יש לו בעיה יסודית לבן הזה.

רוני חורי: שני - - - עקרו את התרנים.

וליד טאהא: יש לו בעיה יסודית.

רוני חורי: אלה עובדות, אני לא מספר סיפורים ואני לא בא להטיל דופי ולא בא לתייג אף אחד.

רוני חורי: אני פה באתי לתת תשובות על עובדות קיימות.

רוני חורי: לולא היו תשובות לא הייתי עונה לך.

רוני חורי: אבל אני מדבר איתך על תשובות.

וליד טאהא: - - -

יעקב טסלר: חבר הכנסת ווליד, מה שכואב בדבר הזה בלי להיכנס לעובדות, שמי שנגרם לו נזק מזה זה הציבור, אלה האזרחים שגרים באותו כפר ולא יכולים להשתמש בטלפונים.

יעקב טסלר: יחד עם זאת אם אלה העובדות צריך לבדוק אותן.

יעקב טסלר: בוא נמשיך הלאה.

יעקב טסלר: תודה.

יעקב טסלר: אני רוצה להמשיך לנתי.

יעקב טסלר: נתי איתנו?

נתי שוברט: כן, שלום.

יעקב טסלר: גמר חתימה טובה, שנה טובה.

נתי שוברט: גמר חתימה טובה לך ולכל האחרים שבשיחה הזאת.

יעקב טסלר: תודה.

יעקב טסלר: אתה רגוע אחרי ששמעת את רוני ואתה מכיר את זה אצלך במשרד כסגן מנהל מינהל ההנדסה?

יעקב טסלר: מה אתה צופה לדור 2 ודור 3?

יעקב טסלר: יהיו פחות ניתוקים?

יעקב טסלר: יוכלו לדבר יותר גם בלמידה ובכלל?

יעקב טסלר: איך אתה רואה את הדברים?

נתי שוברט: ניתוקים ורמת שירות בכלל תלויים בכמות הביקוש.

נתי שוברט: כאשר יש היצע מסוים שנבנה על שימוש לפי מה שמכירים בימים כתיקונים, ויש עלייה חדה בעקבות אירוע כזה או אחר, ובמקרה שלנו זה אירוע של סגרים שמשתמשים במערכות הסלולריות כדי לתת שירות למשך זמן ארוך ולאנשים רבים יותר ממה שהמערכת תוכננה להעניק.

נתי שוברט: אז ברור שאין קסמים.

נתי שוברט: לא יחול שינוי.

נתי שוברט: הדרך היחידה לנסות לתת מענה במקומות מסוימים שיש בהם עומס אפשרית רק על-ידי קיומם של יותר אתרים.

נתי שוברט: כי יותר אתרים זה אומר שבכל אתר יש פחות ביקוש וזה מתחלק בין יותר אתרים ואז אפשר לתת שירות טוב יותר.

נתי שוברט: זה מבחינה הנדסית.

נתי שוברט: ראינו בסגר האחרון שהחברות מוכנות לעשות דברים כאלה אבל הדבר הזה לא תלוי רק בהן.

נתי שוברט: כמו שרוני ציין, כדי להקים אתר סלולרי נדרש היתר בנייה מטעם הרשות המקומית מוועדת התכנון והבנייה המקומית, המחוזית או האזורית.

נתי שוברט: כיוון שאנחנו מדברים על ריכוזי אוכלוסין אז, כפי הנראה, ככל שוועדת התכנון המקומית תאשר בקשה, כמובן, בתיאום מראש.

נתי שוברט: כי אחרת אין טעם שהחברה תשקיע את כל האנרגיה לנסות לחפש מקום שמתאים גם מבחינה הנדסית וגם אפשרי להקים שם פיזית את האתר ותגיש את כל המסמכים הנדרשים לפי תוכנית המתאר להקמת מתקני שידור תמ"א 36א, וזה יגיע לפתח הוועדה שמשיקולים שונים, מוצדקים פחות או יותר שאינם מענייני לקבוע, תחליט שהיא לא מאשרת את הקמת האתר אז לא יוכל לקום שם אתר.

נתי שוברט: בשביל לקבל מושג על סדרי גודל – וראיתי פה נציגים מחברות הסלולר שמכירים את זה טוב ממני – אני יכול לציין שלפני יותר מעשור עשינו בדיקה לגבי משך הזמן הממוצע שלקח בשעתו לקבל היתר בנייה לאתר באזור עירוני.

נתי שוברט: זה היה כבר אז למעלה משנה וחצי.

יעקב טסלר: אני שומע אותך.

וליד טאהא: התנתק לו.

יעקב טסלר: גם ככה לא נעשה שום דבר.

יעקב טסלר: אם כדי לבוא ולתת מענה צריכים לשים אנטנות אז - - -

ורד קירו-זילברמן: הם הסבירו שהאנטנות זה לא יהיה המענה כי התהליך מאוד ארוך.

ורד קירו-זילברמן: גם אם הרשויות המקומיות מסכימות מדובר קודם על אישור של המשרד להגנת הסביבה.

יעקב טסלר: אז איזה מענה?

ורד קירו-זילברמן: הפתרון הוא בדיוק כמו הסיפור של הטלפונים הניידים, שמשרד החינוך הולך לחלק חינם לכל התלמידים.

יעקב טסלר: ומה עושים אלה שהם לא לתלמידים?

ורד קירו-זילברמן: אז לפחות לתלמידים.

ורד קירו-זילברמן: ואז נשאלת השאלה איך מקדמים את דור 4.

ורד קירו-זילברמן: כי הם הסבירו שברגע שדור 4 יתפוס מקום אז - - - שני, שלישי - -

יעקב טסלר: זה עניין של זמן.

ורד קירו-זילברמן: אבל כרגע לבעיה האקוטית זאת התשובה שלהם.

אתי שבתאי: זה ייקח לפחות שנתיים.

יעקב טסלר: אנחנו מחוברים שוב, נתי?

נתי שוברט: אני מבין שנקטעתי.

נתי שוברט: עד איפה שמעתם אותי?

יעקב טסלר: אני שמעתי ממך שיש בעיות ברשויות בנושא האישורים – עד שמאשרים, עד שמגישים את המסמכים.

יעקב טסלר: החברות הסלולריות מכירות את זה היטב.

יעקב טסלר: אני הבנתי נכון.

יעקב טסלר: אני מבין – ותתקן אותי אם אני טועה – לומר שאנחנו פותרים את הבעיה עם האנטנות – אני לא רואה שזה קורה לא היום, לא מחר ולא מחרתיים.

יעקב טסלר: לכן אני לא יודע מה הפתרון ואני רוצה לפנות, בבקשה, לשלום סננס ממשרד החינוך, בבקשה.

שלום סננס: שלום, שמי שלום סננס.

שלום סננס: אני מנהל הטכנולוגיות של המשרד.

יעקב טסלר: מה אתה יודע לספר לי לגבי ההצטיידות של התלמידים שיוכלו ללמוד למידה מרחוק בלי ניתוקים, בלי הפסקות, כך שירגישו שהם בתוך הכיתה עד כמה שאפשר.

יעקב טסלר: אני שמעתי מהמכובדים שאני לא רואה כל כך מהר את הפתרון לגבי דור 2 ודור 3 שמרבית התלמידים מחזיקים בהם.

יעקב טסלר: לכן הפתרון הוא, כפי שדולי ציינה בתחילת הישיבה, שהגיעו לסיכום איתכם בעניין הזה.

יעקב טסלר: מה אתה יכול לספר לי על זה?

שלום סננס: כולנו מסכימים שהסיבה לבעיות בגל הראשון מקורן בעומס.

שלום סננס: אנחנו יכולים לעזור בנושא העומס בשני מישורים: מישור אחד – ברשת הסלולר.

שלום סננס: אנחנו כרגע בתהליך רכישה של 64,000 מכשירים.

שלום סננס: החתמנו את כולם במשרד כדור 4 וולטה.

שלום סננס: אני לא אומר שזה יפתור את הבעיה אבל זה יוריד את העומס מכיוון שההערכה היא ש-64,000 תלמידים שעוברים לדור 4 ידברו פחות בדור 2 ו-3 וזה אמור להקל.

שלום סננס: אני לא יכול להבטיח שזה יפתור את הבעיה.

יעקב טסלר: מתי התהליך הזה אמור להסתיים?

שלום סננס: אנחנו עשינו תהליך מזורז דרך הסכם חשכ"ל והצלחנו לסגור בתיאום עם הרשתות החרדיות חבילה מתאימה מאוד שכוללת למעלה מ-7,500 דקות מחיר אטרקטיבי, וזה יאפשר את הלמידה.

שלום סננס: אחרי כן הגישו עתירה של אחת מחברות הסלולר כנגד השימוש בהסכם חשכ"ל.

שלום סננס: למיטב ידיעתי, זה מטופל על-ידי הגורמים המשפטיים וזה אמור להיות היום בבית המשפט.

שלום סננס: אני מקווה שזה ישתחרר ואנחנו נביא את הבשורה.

אוסאמה סעדי: אתה יכול לחזור על החבילה?

אוסאמה סעדי: מה היא כוללת ומה המחיר שלה?

שלום סננס: החבילה עדיין לא סופית כי המכרז לא נסגר אבל היא בסדר גודל של 7,500 דקות.

שלום סננס: אני לא יכול לפרסם את המחיר כי זה לא סופי אבל זה יהיה דומה מאוד לעלות של קו כשר בחוץ.

אוסאמה סעדי: כמה בערך?

שלום סננס: אני יודע שמחירו של קו כשר נע בין 20 ל-30 שקלים.

יעקב טסלר: 25 שקלים.

אוסאמה סעדי: כבוד היושב-ראש, חברי ווליד, אני הייתי חבר בוועדה לפניות הציבור בכנסת ה-20.

אוסאמה סעדי: אני ראיתי בוועדה חשיבות גדולה כי היא נוגעת לבעיות היומיומיות של האזרח הפשוט.

אוסאמה סעדי: אתה מעלה פה היום נושא חשוב מאוד לכלל הציבור ובמיוחד לחברה הערבית וגם לחברה שאתה מייצג ולפריפריה.

אוסאמה סעדי: לפני שהייתי מדבר על חיובי חשבון מופרז שגורמים לקריסה אני רוצה לומר שיש אצלנו אזורים שלמים שאין בהם קליטה.

וליד טאהא: הייתה קטטה.

יעקב טסלר: אתה יודע לריב, חבר הכנסת טאהא?

יעקב טסלר: לא נראה לי שאתה יודע לריב.

אוסאמה סעדי: אתה דיברת על אנטנות אז אני כבר זועק, צועק וצורח.

אוסאמה סעדי: נפגשתי עם שר התקשורת והעליתי שאילתה על העיר שלי עראבה - -

יעקב טסלר: מה התשובה שקיבלת?

אוסאמה סעדי: שרפו את האנטנות הקיימות ומאז אין פתרון.

אוסאמה סעדי: כאילו, הנה, האזרחים שרפו את האנטנה - -

וליד טאהא: אתם הערבים עוקרים ושורפים.

אוסאמה סעדי: בדיוק.

אוסאמה סעדי: אז אין פתרון.

אוסאמה סעדי: זה לא פתרון.

אוסאמה סעדי: אני נתתי כמה פתרונות.

אוסאמה סעדי: למשל, במקום לשים את האנטנות האלה בתוך הבתים, בתוך האוכלוסיות, במרכזי היישובים אפשר לשים את זה ליד.

אוסאמה סעדי: למשל, אצלנו יש הר האחים – אפשר לשים שם.

אוסאמה סעדי: ואז זה לא פוגע לא באזרחים ולא בשום דבר אחר.

אוסאמה סעדי: אז הוא עונה לי – שמע, לפי מחקרים אין קרינה.

אוסאמה סעדי: להפך – כשהאנטנות יותר רחוקות הקרינה יותר גדולה.

אוסאמה סעדי: מה לעשות – האזרחים עדיין לא קולטים את זה, לא מפנימים את זה, לא מבינים את זה.

אוסאמה סעדי: אז מה, נשאיר מאות אלפים בלי קליטה?

וליד טאהא: במרבית היישובים, אוסאמה.

אוסאמה סעדי: לכן אני אומר לך שבמיוחד עכשיו כשיש הנושא של למידה מרחוק – קטסטרופה.

וליד טאהא: קטסטרופה.

אוסאמה סעדי: בכל הנגב יש 35 כפרים לא מוכרים, ואין שום תשתית.

יעקב טסלר: חבר הכנסת אוסאמה, מתי קרה המקרה שאתה מספר עליו?

יעקב טסלר: לפני חודש, חודשיים, שנה, שנתיים?

אוסאמה סעדי: שנים.

יעקב טסלר: כבר שנים?

אוסאמה סעדי: שנים, אני אומר לך.

אוסאמה סעדי: אני נכנסתי בכנסת ה-20 ב-2015 - -

וליד טאהא: אני מתקשר אליו כשהוא נמצא בעראבה – הוא לא יענה כי אין קליטה.

אוסאמה סעדי: אין קליטה, אין.

אוסאמה סעדי: אין קליטה בכלל.

אוסאמה סעדי: כל אחד צריך ללכת ולהביא ווייפי אלחוטי ולהתחבר.

אוסאמה סעדי: אבל אם אתה יוצא מהבית אין לך.

אוסאמה סעדי: אז מדי חודש או שבועיים אני הולך להורים שלי, ואני מנותק לגמרי.

אוסאמה סעדי: פעם שר התקשורת חיפש אותי בסוף-שבוע.

אוסאמה סעדי: הוא אומר לי, תשמע, אני מנסה לתפוס אותך.

אוסאמה סעדי: אמרתי לו – אין לך סיכוי.

יעקב טסלר: אני רואה את הדבר הזה לאו דווקא בלמידה מרחוק.

יעקב טסלר: אם אתה אומר שזה עניין של שנים זה עניין של הצלת חיים.

יעקב טסלר: מה עושה מישהו שזקוק למד"א או לקו חירום אחר?

יעקב טסלר: מה הוא יכול לעשות אם הוא לא יכול להוציא שיחה?

יעקב טסלר: מישהו שאין לו אפשרות להתחבר לווייפיי?

אוסאמה סעדי: אדוני היושב-ראש, אני לא ידעתי שיש דיון בוועדה על הנושא הזה.

אוסאמה סעדי: אתמול שלח לי חבר מועצה מקומית של מג'דל כרום מר שאוקי אידריס שהוא פנה למשרד החינוך, לשר התקשורת לגבי תשתיות תקשורת, טלפון ואינטרנט במג'דל כרום.

אוסאמה סעדי: הוא אומר שיש שכונות חדשות של מאות בתים בהיתרים.

אוסאמה סעדי: הוא אומר שלאלפי תלמידים בשכונות המזרחיות והמערבית אין תשתית בכלל ואין קליטה.

אוסאמה סעדי: ואז יש לימוד מרחוק.

אוסאמה סעדי: תגיד לי, אנחנו עושים צחוק מהעבודה?

וליד טאהא: - - - זה מסחרה - - -

אוסאמה סעדי: ווליד, יש לנו ויכוח ודיון על העניין של לימוד מרחוק.

אוסאמה סעדי: אבל אני אומר, לפחות תן את הבסיס של מחשב לכל ילד.

אוסאמה סעדי: אמרנו שיש בערך 150,000 תלמידים.

אוסאמה סעדי: תן לו קליטה ואחרי זה תדבר על לימוד מרחוק.

אוסאמה סעדי: אדוני היושב-ראש, זה לא מספיק שנשמע.

אוסאמה סעדי: אתה צריך להביא את בזק ואת שר התקשורת.

יעקב טסלר: הם נמצאים איתנו פה.

אוסאמה סעדי: אז, בבקשה, שיענו לנו.

יעקב טסלר: מי מהמכובדים שנמצא איתנו רוצה להתייחס לחבר הכנסת אוסאמה?

יעקב טסלר: יותר נכון אני מבקש להתייחס.

יעקב טסלר: נתי, אתי, מור, בת-שבע, דולי.

יעקב טסלר: תפתחו, בבקשה, את המיקרופונים שנוכל לשמוע אתכם.

ליאור ורונה: שלום, שמי ליאור ורונה, יושב-ראש פורום החברות הסלולריות.

ליאור ורונה: אשמח להתייחס.

ליאור ורונה: רוני, אתה רוצה לדבר לפניי?

ליאור ורונה: אני מוותר לך.

רוני חורי: ליאור, תודה.

רוני חורי: חבר הכנסת סעדי, בעניין היישוב שאמרת שאין בו תשתיות של בזק – אני לא מכיר פנייה כזאת, היא לא הגיעה למשרד.

רוני חורי: אני אשמח לפנות לבזק שהם יוכלו להתייחס.

אוסאמה סעדי: רוני, אתה לא מכיר את זה?

אוסאמה סעדי: נפגשנו יחד עם שר התקשורת.

רוני חורי: אני מכיר את הבעיה.

רוני חורי: רגע, אדוני.

אוסאמה סעדי: אתה אומר שאתה לא מכיר את זה, שלא הגיעה פנייה.

רוני חורי: אדוני, תרשה לי לענות.

רוני חורי: אמרתי שאני לא מכיר את עניין התשתיות הקוויות בשכונה החדשה.

רוני חורי: אני מכיר את הבעיה של הכיסוי הסלולרי בעראבה.

רוני חורי: אתה צודק.

רוני חורי: בכיסוי בעראבה נעקרו שני הבסיסים של האנטנות.

אוסאמה סעדי: אבל זה שנים.

אוסאמה סעדי: רוני, אנחנו שומעים את המנטרה הזאת כבר עשר שנים.

יעקב טסלר: אוסאמה, תן לו להגיב.

יעקב טסלר: נשמע אותו.

אוסאמה סעדי: נפגשנו לפני כמה חודשים אצל השר.

אוסאמה סעדי: אני שואל: מה הפתרונות?

אוסאמה סעדי: אנחנו יודעים שנעקרו שתי אנטנות.

רוני חורי: אדוני, אני מנסה למצוא פתרון בתוך העיר.

רוני חורי: אם לא יהיה פתרון בתוך העיר אי אפשר יהיה לתת.

רוני חורי: אי אפשר לשים בלון ולתת כיסוי סלולרי.

רוני חורי: אי אפשר לשים את זה על ההר ולתת כיסוי סלולרי.

רוני חורי: זה ייתן לחלקיקי העיר.

רוני חורי: זה לא פתרון.

רוני חורי: אני וגם החברות רוצים לתת פתרון בעראבה.

רוני חורי: לפני שנים לקחו משם – והכול מתועד במסמכים.

רוני חורי: אז אתה יכול לעזור לי לעזור לחברות למצוא מקומות בעראבה?

רוני חורי: אהלן וסהלן.

רוני חורי: ישימו שם מתקני סלולר.

רוני חורי: לגבי תשתיות בזק – אם נמצא פה איש בזק שיוכל לענות על מה שאמרת אני אשמח לשמוע כי אני לא מכיר את זה.

רוני חורי: תודה.

אוסאמה סעדי: עם כל הכבוד, אותן תשובות מתחמקות מלפני שנים על גבי שנים.

אוסאמה סעדי: אין להם שום פתרון.

אוסאמה סעדי: מה שאתם אומרים – אתם מטילים את האחריות על האזרחים.

וליד טאהא: - - - והבעיה שלנו - - -

יעקב טסלר: בואו נשים את הדברים על השולחן, ברשותך.

וליד טאהא: יש המון אנטנות פירטיות.

יעקב טסלר: אין להם ברירה.

וליד טאהא: יש ריבוי של תחלואה בסרטן ביישובים הערביים.

וליד טאהא: האוכלוסייה חשבה שיש קשר ישיר בין האנטנות שאנשים מפזרים לבין התחלואה.

וליד טאהא: לכן היו מקרים של שריפת אנטנות.

וליד טאהא: אבל אל תתייג 1.7 מיליון אזרחים באותו תיוג.

וליד טאהא: אתה חוזר על אותן תשובות.

וליד טאהא: אתה לא חוזר בך אפילו.

רוני חורי: אדוני, אני לא מתייג אף אחד.

רוני חורי: בתור מי שתויג בעבר כשעלה לארץ אני לא מתייג אף אחד.

רוני חורי: אני נזהר במילים שלי.

יעקב טסלר: בואו לא ניגרר לעניין הזה.

רוני חורי: אני מציין עובדות, ואלה העובדות.

יעקב טסלר: אני שומע כאן לראשונה על המקרה הזה.

יעקב טסלר: אנחנו התכנסנו היום כדי לראות יותר איך אנחנו נערכים לגל השני גם בעניין הוזלת התעריפים וגם בעניין הבעיה שהייתה עם הניתוקים.

יעקב טסלר: אני לא יודע מתי קרה מקרה – אמרת קודם שזה קרה ב-2015.

יעקב טסלר: קשה לי להעלות על דעתי שמ-2015 לא מצאו פתרון עד היום.

יעקב טסלר: צריך גם לומר שכנראה האזרחים – ואין לי מושג מדוע – האנטנה הזאת איימה עליהם.

יעקב טסלר: אולי הם ראו שהדבר הזה מביא עליהם תחלואה.

יעקב טסלר: אין לי מושג מה היה.

אוסאמה סעדי: אני אומר לך מה שאמר - - - כאשר הייתה אנטנה במרכז הכפר והייתה עלייה בתחלואה - -

יעקב טסלר: אז אנשים יצאו מגדרם ועשו מעשה.

אוסאמה סעדי: - - בסרטן ואנשים מתו, הצעירים מתו.

אוסאמה סעדי: הם רצו קשר.

אוסאמה סעדי: זה נכון, לא נכון או צודק – אזרחים ראו שבגלל האנטנה - - -מכאן לא לפתור את הבעיות במשך שנים - -

וליד טאהא: בכל החברה הערבית, לא רק בעראבה.

אוסאמה סעדי: בדיוק.

אוסאמה סעדי: להטיל את האחריות על האזרח זה הכי קל.

יעקב טסלר: כמו שאני שומע את הדברים, לדעתי צריך לשלב ידיים יחד, גם האזרחים במקום וגם משרד התקשורת.

יעקב טסלר: אני לא רואה שיש נכונות לא לסייע.

יעקב טסלר: אבל יש פה בעיה שאתה או חבר מועצה שהקראת - -

אוסאמה סעדי: זה יישוב אחר, זה בכלל מג'דל כרום.

אוסאמה סעדי: זה לא קשור.

יעקב טסלר: באופן כללי.

יעקב טסלר: כמו שאמרתי צריך לשלב ידיים, אחרת לא יהיה פתרון.

יעקב טסלר: אני לא יודע לומר אם הפתרון בהר.

יעקב טסלר: מה שאני כן שומע זה שהפתרון הוא לכאורה במרכז העיר.

יעקב טסלר: מדוע?

יעקב טסלר: אני לא מבין.

יעקב טסלר: אבל צריכים לראות ולמצוא את הנוסחה.

יעקב טסלר: בכוונתי, חבר הכנסת אוסאמה וטאהא, לקיים ישיבה מיוחדת נפרדת בעניין הזה.

יעקב טסלר: לא לזה התכנסנו, וטוב שנגענו בעניין הזה - -

אוסאמה סעדי: כל הכבוד.

יעקב טסלר: ואז נביא את כל אנשי המקצוע, כולל אלה שגרים בערים, ראשי רשויות.

אוסאמה סעדי: שיבואו עם פתרונות.

יעקב טסלר: אבל לפני כן אנחנו צריכים לבוא יחד ולהגיע עם רצון טוב.

יעקב טסלר: אף אחד שלא יזרוק על השני – אנחנו לא נזרוק על משרד התקשורת שיביאו את הפתרון.

יעקב טסלר: זה צריך להגיע גם מהיישוב, וראשי הכפרים צריכים לשאת באחריות גם מול האזרחים שלהם ולראות איך למצוא את הפתרון.

יעקב טסלר: כמו שאמרתי, נקיים ישיבה מיוחדת בעניין.

יעקב טסלר: רוני, רוצה להוסיף משהו?

רוני חורי: חבר הכנסת אוסאמה, אתה היית בדיון עם השר שגם אני לקחתי בו חלק - -

אוסאמה סעדי: נכון.

רוני חורי: השר הנחה את כל הדרך המקצועי למצוא פתרונות בכל היישובים שיש להם קשיים בתשתיות.

רוני חורי: אני יחד עם הצוות פה במשרד טיפלנו בעשרות פניות מכל מיני יישובים: בדרום, בצפון, ביישובים חרדיים, ביישובים בדואים, ביישובים ערביים.

רוני חורי: אני מוכן לתת לך את מספר הטלפון - -

יעקב טסלר: רוני, רוני.

רוני חורי: אני מוכן לתת את מספר הטלפון.

רוני חורי: תפנו אלינו.

רוני חורי: מחר בבוקר אני מתייצב בעראבה יחד עם החברות.

יעקב טסלר: אוסאמה, לך עם זה.

אוסאמה סעדי: אני מזמין אותך ואת החברות עם ראש העיר ונשב שם ונמצא פתרון.

רוני חורי: מחר בבוקר אני בא אליך.

רוני חורי: תגיד לי כן – אני בא מחר.

יעקב טסלר: רוני, תודה על הרצון.

יעקב טסלר: אנחנו מתקרבים לסיום.

יעקב טסלר: ב-11:00 אנחנו חייבים לסיים.

רוני חורי: זאת הנחיה של השר.

אוסאמה סעדי: תודה רבה, רוני.

יעקב טסלר: דולי, בבקשה.

דולי דדון איזנברג: כן.

דולי דדון איזנברג: רציתי להגיד שאנחנו רוצים לספר על ההסדרים של החבילות לתעריפים המיוחדים מול בזק, חברות מפ"א והטלפוניה - -

יעקב טסלר: יפה, יפה.

דולי דדון איזנברג: - - אבל אני אעביר את רשות הדיבור למור כהן שאחראית על השימוע ועל ההחלטות בנושא הכלכלי.

יעקב טסלר: איך ידעת מה אני רוצה ממך?

יעקב טסלר: שמעתי על האנטנות, שמעתי על הניתוקים – על החלק הזה עוד לא שמעתי.

יעקב טסלר: מור, בבקשה.

מור כהן: שלום לכולם.

מור כהן: אני מור כהן מאגף כלכלה במשרד התקשורת.

מור כהן: הבנתי שהזמן שלנו קצר אז אני אגיד בקצרה כמה מילים לגבי הסדרי הדקות.

מור כהן: היה לנו חשוב שגם בגל הזה מנויים לא ישלמו באופן בלתי סביר עבור כמות הדקות הצפויה בעקבות הסגר והלמידה מרחוק.

מור כהן: לכן יצרנו שני הסדרים גם בסלולר וגם בנייח שהמטרה שלהם היא להוביל לחיובים מופחתים.

מור כהן: אני אגיד כמה מילים על כל הסדר ונוכל להרחיב אם הזמן יאפשר לנו: בסלולר מנויים יקבלו אוטומטית בנק נוסף של דקות ברגע שהם יחרגו, וכל דקה חריגה תעלה 2 אגורות לדקה, מה שעולה היום בין 20 אגורות לבין 40 אגורות.

מור כהן: זה אומר שתהיה הוזלה של מאות שקלים למנויים; בנייח יהיה הסדר נפרד לבזק וליתר החברות.

מור כהן: בזק יצרה סלים עם כמות דקות גדולה כדי שהיא תוכל להעביר אליהם מנויים אם המנויים יבצעו חריגה משמעותית.

מור כהן: מדובר על 3,000, 5,000, 8,000 ועד 12,000 דקות.

מור כהן: לגבי יתר חברות הנייח – דאגנו להסדר שיגרום לכך שהמנויים יעברו באופן אוטומטי בין החבילות בהתאם לשימוש שלהן, כך שזה יהיה הרבה יותר משתלם במקום לשלם את דקות החריגה.

מור כהן: ברגע שיגיעו לרף הדקות המקסימלי בחבילה הכי מורחבת הם יצטרכו לשלם 2.75 אגורות לדקה שזה במקום 30-20 אגורות שיש היום בחבילות.

מור כהן: זאת הוזלה של מאות שקלים.

מור כהן: אנחנו צופים שזה יאפשר למידה מרחוק במתכונת שהיא טובה גם בסלולר וגם בנייח.

מור כהן: הכול כדי לסייע למנויים האלה שאין להם גישה אחרת לכל הנושא של למידה מרחוק וצריכת תוכן, במיוחד בתקופת הסגר.

יעקב טסלר: מור, מתי זה נכנס לתוקף?

מור כהן: שר התקשורת קיבל החלטה לגבי ההסדרים האלה בשבוע שעבר.

מור כהן: החל מיום חמישי לפני ראש השנה ההסדר נכנס לתוקף בסלולר; ההסדר בנייח נכנס לתוקף החל מאתמול.

מור כהן: זאת אומרת שכרגע ההסדרים האלה הם בתוקף לטווח ארוך ותהיה אפשרות גם להאריך אותם בהתאם למצב המשק.

יעקב טסלר: מעולה.

יעקב טסלר: תבורכו.

יעקב טסלר: אנחנו מקווים שזה לא יהיה כל כך ארוך.

יעקב טסלר: אף על פי שצריכים להיערך, אבל מקווים מאוד שזה לא יהיה כל כך ארוך.

יעקב טסלר: תודה, מור.

יעקב טסלר: אני רוצה לשמוע את ליאור, יושב-ראש החברות הסלולריות.

יעקב טסלר: אתה איתנו?

יעקב טסלר: שתי דקות, בבקשה.

ליאור ורונה: תודה רבה.

ליאור ורונה: החברות הסלולריות מחויבות לתת שירות ומוכנות להקים אנטנות בכל מקום במדינת ישראל בלי שום קשר ליישוב כזה או אחר.

יעקב טסלר: ואם ראש הרשות מתנגד, מה הוא יכול לעשות?

ליאור ורונה: יש לנו בעיה.

יעקב טסלר: אז זאת לא בעיה בחברה.

יעקב טסלר: אנחנו צריכים לפתור את הבעיה ברשות.

ליאור ורונה: נכון.

ליאור ורונה: אנחנו לא יכולים.

ליאור ורונה: יש נקודה מאוד ברורה: כל האנטנות במדינת ישראל הן בפיקוח המשרד להגנת הסביבה.

ליאור ורונה: כלומר הן חוקיות ולא פירטיות.

ליאור ורונה: הדברים האלה צריכים להיות ברורים.

ליאור ורונה: כדי לייצר קליטה צריך אנטנה והרשויות המקומיות יכולות לפתור את הבעיה.

ליאור ורונה: גם בעראבה – שראש המועצה ישים את זה על תשתית מקומית שלו.

ליאור ורונה: יש הרבה תשתית ונכסים אצלו.

ליאור ורונה: אבל מי שחושב שאפשר לשים אנטנה על הר קרוב או ביישוב השני ולספק קליטה לתושבים שלו – הוא טועה.

ליאור ורונה: אין המצאה טכנולוגית כזאת.

ליאור ורונה: לכן אנשים צריכים לקבל אחריות.

ליאור ורונה: גם אתם.

ליאור ורונה: היום הצרכים ברורים גם לחברות וגם למשרד התקשורת שמנסה לסייע, אבל הכלים שלנו מוגבלים.

ליאור ורונה: זה לא רק בנושא הרשויות, אלא בנושא שצריך להעביר תקנות שיאפשרו לחברות להקים אנטנות במרכזי ערים גם אם הן קטנות.

ליאור ורונה: ראש העיר והמנהיגים של הציבור, כולל חברי הכנסת, צריכים להוות דוגמה ולהסביר מה קורה.

ליאור ורונה: יש היום נתונים מדעיים ברורים שהמשרד להגנת הסביבה נותן, משרד הבריאות נותן וארגון הבריאות העולמי.

ליאור ורונה: ככל שיש יותר אנטנות במרכזי ערים רמת הקרינה יורדת.

ליאור ורונה: כל מי שאומר אחרת טועה ומטעה.

יעקב טסלר: תודה, ליאור.

יעקב טסלר: אני רוצה לסכם ולומר תודה לשר התקשורת שנענה לבקשת הוועדה.

יעקב טסלר: שלחתי אליו מכתב והוא מיד נענה.

יעקב טסלר: תודה לאנשים הנפלאים במשרד תקשורת שעובדים ועבדו גם בנושא הניתוקים בלמידה מרחוק וגם בעניין ההוזלה.

יעקב טסלר: כל אחד ושמו הטוב יבורך.

יעקב טסלר: אני מתנצל בפני החברות הסלולריות שנמצאות איתנו שאני חייב לסיים כי או-טו-טו המליאה נפתחת, וזה התקנון בכנסת.

יעקב טסלר: אני מודה לכם.

יעקב טסלר: אנחנו נעקוב אחרי הדברים.

יעקב טסלר: המשך יום טוב ונפלא.

יעקב טסלר: אתי, מנהלת הוועדה, מזכירה לי.

יעקב טסלר: אם שלום עדיין איתנו, אשמח אם תוכל לעדכן אותנו בהתפתחות של המכרז.

יעקב טסלר: אתם עושים הכול כרגיל כדי לסייע לתלמידים ללמוד בצורה הטובה ביותר.

יעקב טסלר: אשמח מאוד על העדכון.

יעקב טסלר: אני מאחל לכולם גמר חתימה טובה, שנה טובה, שנשמע בשורות טובות.

יעקב טסלר: אנחנו מדברים פה על תקשורת אז עניין השמיעה ולהתבשר בשורות טובות זה ממש ספציפי.

יעקב טסלר: המשך יום טוב.

יעקב טסלר: תודה, הישיבה נעולה.